من وتی گدارءَ پدءَ نویس آں
دو ھزار ھپتءِ ،بنداتی تجربگی آزمانکاں چِہ آزمانک یے گار بوت کہ نام ئِے”زلف آپ“ اَت۔آفاقی سرھالانی ، مھرانکی بُن گپءِ اِے آزمانکءِ مجگ(تھیم)اَنگہ منی زھنءِ دریگءِ دَپءَ اوشتاتگ۔مَنی نزّءَ اِے آزمانک چَہ بنداتی تجربگی سجئیں آزمانکاں َوشتِر اَت،بلے  مَن پدءَ نبشتہ کُت نَہ کُت۔
آ  آزمانکءِ پرنچتگیں ھَیال ایش اِنت کہ عاشقیءِ بھارانی روچ اِنت، بچک ءُ جنک اَنت  پَہ ھمک روچگیں دیدارءُ لزتانی بھر کیپ نوشیءَ دوار جاھے است،اے روچءَ اوں ھَور بوتگءُ موسم چو ھمائی  ءِ زلفا ں دِلکش اِنت، ھَورءَ پد،بچک شیپءُ آپاں مان دیان ءَ ، شلوپ شلوپ کنانءَ جنکءِ دِیدارءَ کئیت کہ آئی  ءِ ھمک روچگیں تُن پروشیءِ ھاجت اِنت۔ جنکءِسنجیں گُشان لگشتگ اَت ءُ زلفانی آپ چوبینگءَپِٹّگ ءَ  ات اَنت۔ بچک ،جنکءِ زلف آپاں گِرگءُ ورگءَ مشکول بیت، آ دوئیں اِے لزتانی َتہءَ انچو ایرکپ اَنت کہ آھانءَ ھچ سما نَہ بیت کہ جنکءِ برات چِہ وَھدءَ پاداں گرانءَ کئیتءُ رَس ایت۔
ھیر !آ کسّہءَ یلہ  دَئے،مرچی منی دیمءَ فیس بُکی سنگتےءِ پوسٹ یے ءَ  گوست کہ آ وتی ڈیلیٹ بوتگیں نبشتانکے ءِ واستہ  گریوگءَ اَت۔
نفسیات زانتانی گشگ اِنت کہ اگں تئی سرا ویلے  بِہ کپ ایتءُ تو چرا ویلءَ جھلانکیں ٹپ ءُ دور بِہ چِن ئے ءُ پدءَ  دراَتک مَہ کن ئے،تئی  زھنءِ سرءَ ھمے  چیز،  داں دیراں بارے بِہ بیت،پدءَ  داں کہ دگہ ویلے  تئی سرءَ  مَہ کپ ایت،تو پیسریگینءَ بیھال کت نہ کن ئے۔ ھمے پیمءَ تو اَگں گوستءِ یک دردءُڈکھے ءَ چِہ بیھال  ئے،یاکہ تئی ھوش برگشتگ،گڑا تئی سرءَترندیں ویل یاکہ ھما ویلءَ گوں سیادی داروکیں کزایے مَہ کپ ایت،تنا وھدے تئی لاشعورءِ دروازگ پچ نہ بنت۔یا اناگتہ تو چیزے گندئے، وتی چیزےءِ ترانگءَکپ ئے،بازیں فلم آنی تہءَ اوں اے چیزپیشدارگ بوتگ انت کہ کارست یا کہ دگہ یکے چہ وئیل یےءَ پد ،یاداشتءَ گار کنتءُ پدا اناگتی کہ جاہے سرئِے گوں دیوال ئِے ءَڈیک وارت،یاداشت ئِے پدءَ واتر کئیت۔من اوں مرچی چو ھماندارگاں پرام اِتگ ات۔وتی ”زلف آپ“ءُ گاریں گدار”بے مرادیں ،مراد“کہ ماں دبئیءَگوں لیپ ٹاپءَ ھوار دزی بوت،ترانگءَ کپت آں،من وتی گدار سرجم کتگ اتءُآئیءِ ھورت چاریءَ کنگءَ اتاں،پمشکہ ہرجاہ کہ شتاں ماں لیپ ٹاپءَ گوں من گون ات کہ کجا اوں دمانے بہ رس ایت ،چارانے کنان،بل ئے آ بے ھُداءَ نہ زانت کہ ایشیءِ تہءَ چشیں مزنیں مڈی یے مان انت،یکےءِباریں چنچو سال آنی مھنتءُھید ریچی اَنت،بلے  دُزّءَ چہ ،انچو نَہ گش اَنت کہ ”ھر چے زانت کہ زاپران چے ایت“؟ھمے ھسابءَ۔۔۔۔۔۔۔!(اسلءَ مئے دوا ہمیش انت،پرچاکہ ما قلم ءُ کاگداں گوں دروہ کاری کنگءَ ایں)ہمےپوسٹ ءِچیرا دگہ یکےءَ گوں ہمے جیڑہءَ سیادی داروکیں لھتیں سرشون داتگ ات کہ
Ernest Hemingwayءَوتی سجئیں مسودہ یک بیگ یےءَکتگ اَنتءُ وتی لوگ بانکءَ را داتگ اَنت کہ سوئیزر لینڈءَ رَوَگءِ وَھدءَ دُزی بوتگ اَنت۔
T.E Lawrenceءَوتی نبشتانک Seven pillars of wisdom ماں ریلءِ سپرءِ دورانءَ ورگ جاہءَ  بیھال  کتگ۔آئیءَ دومی برءَ  نبشتہ کتگ،بلے اِے اوں ریلءِ سپرءَ گار بوتگ۔پدءَ سیمی برءَنبشتہ کتگ ئِے۔
Dylan Thomas ءَ اوں وتی کتاب Under milk wood ءِ مُسّوِدہ سے رندءَ گار کتگ۔ وَھدے آئیءِ سنگتےءَ را  آئیءِ گڈی مسودہ دست کپتگ،گڑا آئیءِ لھتیں روچاں پد تھامس بیران بوتگ۔
Thomas Carlyleءَفرانسءِ آشوبءِ سرءَ نبشتگیں وتی کتاب ءِ مسودہ،وتی سنگتےءَ را پَہ وانگءَ داتگ،بلے سنگت ءِ کاردارءَ آھان ءَ کھنیں تاکدیم سرپد بوتگءُچُلءِ آسءِ روک کنگءَ پَہ کارمرز کتگ اَنت۔
John Milton ءَاوں وتی نام کپتیں لچہ Paradise lost پیسرءَ یک کسمانکےءِ تہرءَ نبشتہ کتگ کہ گار بوتگ۔
عصمت چغتائی ءَ وتی یک آزمانکے ”گڈّو بھائی“جاھےءَ گار کتگ،بلے پدءَ نبشتہ کتگ ئِے۔آئیءَ را پدءَگار بوتگیں آزمانک اوں دست کپتگ۔
شھسسائیں سیدءَ اوں وتی نبشتگیں کتاب”بلوچی زبانءِ سیاھگءِ راست نبیسگ“ماں ھندوستانءَ َپہ چاپءَ راہ داتگ کہ اودءَ دیم ءِ مردمءَ گارءُزیان کتگ،سیدءَ پدءَنبشتہ کتگ۔
چرے درستیں دَروَراں پد، منءَ اوں دِلبڈیءُ توکل رَس اِت کہ وتی گاریں آزمانکءُگدارءَ پدءَ بِہ نویساں۔
اصغر زہیر